
10. היתר המכירה

הרב קוק והרבנים אתו קבעו, כי האדמות של היהודים בארץ תימכרנה לפני השמיטה, למשך שנה-שנתיים, לאדם לא יהודי. הן תימכרנה לגוי. וכאשר האדמה היא ברשותו של לא יהודי, מותר לעשות חלק מעבודות האדמה בשמיטה.

היתר מכירה פירושו, כי באמצעות מכירת האדמה לגוי יהיה היתר לעשות חלק מן העבודות בשמיטה, והפירות שיגדלו באדמה של לא יהודי בשמיטה לא יהיו קדושים בקדושת שביעית.

"היתר המכירה" נקבע לשמיטה אחת. זוהי "תקנת שעה", שאינה חלה על השמיטות הבאות.

אנשים רבים פנו אל הרב הראשי, וביקשו, כי אדמתם תימכר לשנת השמיטה, והרבנים הסבירו להם מה מותר ומה אסור לעשות בשמיטה, כאשר האדמה היא ברשותו של גוי.

הרב קוק דאג לכך שתימכרנה האדמות של החקלאים שאינם שומרים מצוות, כדי שלא יחללו את השמיטה בארץ הקודש.

--------כאן צריך להדביק 2 מודעות מע' 29 במקור ---------

והיו משפחות והיו יישובים שלא רצו להצטרף להיתר המכירה.

הם רצו לשבות מכל מלאכה באדמה, כמו שכתוב בתורה.

עבודה
תארו לעצמכם, כי כמה אנשים פנו אל הרב ואמרו:

אנחנו אנשי יישוב "שומרי אמונים". איננו מוכרים את אדמותינו.

אנחנו רוצים לשמור שמיטה כהלכתה, והקב"ה יהיה בעזרנו.

חשבו מה השיב הרב קוק לאנשי "שומרי אמונים".

וכך כתב הרב קוק בספרו "משפט כהן":

מי ששובת לגמרי מכל עבודה בשדה ובכרם, הרי זה משובח,

וברוך יהיה לה'.

וכל חלק קטן שבקטנים בארץ הקודש שביד ישראל,

שתקוים בו מצוות שמיטה כדינה (= על פי הדין),

אנחנו צריכים לשמוח עליו כמוצא שלל רב (= צריכים לשמוח שמחה גדולה, כאילו מצאנו אוצר גדול).

הרב קוק אסף תרומות כסף לקרן שהוא קרא לה "קרן שמיטה".

הכסף ניתן ליהודים ששבתו בשמיטה מכל מלאכה באדמות.

עבודה
יוסף ובנימין ידידים. הם חיים כשכנים ביישוב חדש בגליל, הנקרא "שדה וכרם".

ליוסף שדה ועצי פרי. בנימין מגדל ירקות, והוא נטע כרם.

בהתקרב שנת השמיטה הם מתלבטים:

האם להצטרף ל"היתר המכירה" או לשבות מכל מלאכה בשדה, בגינת הירק, בכרם ובמטע?

חברו ויכוח בין שני הידידים, וכתבו מה הם החליטו לעשות לקראת השמיטה.

הערה: הם יכולים להחליט אותה החלטה, או לבחור בשתי דרכים שונות. תוכלו להרחיב את הוויכוח באופן שכל אנשי "שדה וכרם" ישתתפו בדיון.

                            מטעמי מצוות השמיטה
ועוד שילמדו לעמוד בניסיון ולהאמין בה', שגם אם ישבות מעבודתו, יצווה ה' יתברך את הברכה לו. ובזה ירגיל את עצמו לבטוח בה'.                                                                             (הרב צבי קאלישר)

11. השמיטה כיום, במושב, בכפר ובקיבוץ

מאז ועד היום ממשיכים הרבנים ללמוד ולחקור בדיני שמיטה. 

ולא רק הרבנים דנים בהלכות שמיטה.

בכל יישוב שומר מצוות 

מתנהלים ישיבות וכינוסים לקראת השמיטה.

לומדים הלכות, מעלים הצעות,        ----ציורים מעמ' 31 במקור----

ומתייעצים עם רבנים.

השאלה הקשה חוזרת ונשאלת:

האם נוכל להתפרנס ולהתקיים ביישוב חקלאי, 

אם לא נעבוד את האדמה שנה תמימה?

מאז ימיו של הרב קוק 

חידשה הרבנות הראשית לקראת כל שמיטה 

את "היתר המכירה", כדי שבארץ הקודש 

לא יעבדו בשמיטה על אדמה של יהודים.

בואו ונציץ אל יישובים שומרי מצוות,

ונשמע מהם כיצד הם נערכים לקראת השמיטה.

בכל מקום חוזרים ולומדים את הלכות השמיטה, 

את המצוות מן התורה ("דאורייתא") 

ואת המצוות שהוסיפו חכמים ("דרבנן").
כדאי שגם אנחנו, בכיתה, 

נחזור על עיקרי הלכות שמיטה.

בתורה נאמר:
שדך לא תזרע,

וכרמך לא תזמור.

את ספיח קצירך לא תקצור,

ואת ענבי נזירך לא תבצור. 

              (ויקרא כ"ה, ד'-ה')

וכן נאמר: 

בחריש ובקציר תשבות. 

           (שמות ל"ד, כ"א)

והוסיפו חכמים למצוות התורה, ואמרו:

אסור לעשות מלאכות שעוזרות לצמחים להיות משובחים יותר.

מותר לעשות רק מלאכות שעוזרות לצמחים להתקיים (ולא ליבול).

העתיקו והשלימו:
מן התורה:  לא _______


      לא _______


      לא _______


      לא _______


      לא _______

ואמרו חכמים: אסור ________


          מותר ________

מן הנעשה ביישובים ערב השמיטה
א) דוד בר-שמע הוא כתב רדיו. 

הוא מראיין את רכז משק "שורשים".

שאלה: האם האדמות שלכם           ----כאן יבוא ציור אדם עם ---

תימכרנה לקראת השמיטה?            --- מכשיר האזנה והקלטה----

תשובה: כן, אנחנו נחתום על חוזה מכירה,

נעביר את החוזה לרבנות הראשית,

והרבנות תערוך את המכירה לגוי,

כך שבשנת השמיטה השדות 

והכרמים יהיו שייכים ללא יהודי.

שאלה: אם כן, לאחר המכירה 

תעבדו בשמיטה כרגיל?

תשובה: כרגיל? כלל וכלל לא.

בכל מקום ביישוב נזכור את השמיטה.      ---ציור מעמ' 32 במקור---

בבית הספר ילמדו התלמידים על השמיטה.

בבית הכנסת יתקיימו שיעורים לחברים 

ולחברות על השמיטה.

שאלה: ובשדות?

תשובה: בחלקת שדה אחת לא נעבוד כלל.

בשאר השדות אמנם נעבוד,        ----ציור מעמ' 32 במקור------

אך נתקין לטרקטור שלנו מכשיר מיוחד 

הנקרא "שמיטון" (= מכשיר לשמיטה).

השמיטון יגרום לכך, שהטרקטוריסטים שלנו 

לא יעשו בדרך רגילה את המלאכות שאסורות בשמיטה מן התורה.

השמיטון יעזור לנו בחרישה ובזריעה, ואפילו בזמירה בכרם.

כתב הרדיו: תודה רבה לך, רכז משק "שורשים".

רכז המשק: רגע! רגע! מדוע לא שאלת 

איך נקצור ואיך נבצור בשמיטה?

הכתב: באמת, איך תקצרו ואיך תבצרו?

תשובה: יש לנו בית דין לשמיטה.----ציורים מעמ' 33 במקור----

בית הדין ימנה שליחים,

ורק השליחים יאספו בשמיטה.

חלק מן הפירות יהיו למשק שלנו,

חלק נמכור, וחלק ניתן לעניים, 

כדי לקיים את הפסוק 

"ואכלו אביוני עמך" (שמות כ"ג, י"א).

------ציורים מעמ' 33 למטה במקור-----

"בית דין"? "שליחי בית דין"?

נסו להיזכר בתקנת "אוצר בית דין".

תארו לכם שמר בר-שמע שואל: מה זה אוצר בית דין?

נסו להשיב לו.

תוכלו להמחיז בכיתה את הריאיון בין מרכז המשק של "שורשים" לבין מר בר-שמע.

ב) והנה כתבה שנכתבה על ידי רבנים מיישובים השוכנים דרומה מירושלים. הרבנים מתארים את השמיטה ביישובים שלהם.

בשדה
אדמות השדות שלנו נמכרו ב"היתר המכירה",

אך יהודים לא יעשו את המלאכות האסורות מן התורה.

בשמיטה נשכור פועלים לא יהודיים לחרישה ולזריעה בשדות ולעבודה במטע ובכרם.

את אדמות המטעים והכרמים לא מכרנו.

בכרם ובעצי הפרי אנחנו נשמור על השמיטה כהלכתה: 

לא נזמור; נעשה רק פעולות שהתירו חכמים. 

נקיים את העצים ואת הגפנים, 

אך לא נשביח אותם.       ----כאן יבוא ציור מעמ' 34 במקור----

יש לנו בית דין לענייני השמיטה, 

והוא ישלח שליח לאסוף את הפירות.

זהירות!! הפירות שלנו קדושים בקדושת שביעית.

קראו היטב מה שכתוב על האריזות של הפירות.

ג) ויש שנוהגים לפי הדרך של הרב הצדיק, "החזון איש".

החזון איש התנגד להיתר המכירה.

לכן תלמידיו אינם מוכרים את אדמתם, והם שומרים שמיטה בכל חלקה.

בואו ונספר לכם על ביקור באחד הקיבוצים ששומרים שמיטה לפי שיטת "החזון איש".

ביקרנו במקום בתחילת חודש אלול, לקראת השמיטה.

על לוח המודעות מצאנו כתוב:

"גיוס כללי, גיוס כללי במשק!!!"

- מה קרה - שאלו - גיוס כללי? מלחמה?

- לא, חלילה, חלילה - צחק בנימין שבא לקבל את פנינו. התבוננו בלוח השנה. חודש אלול הגיע, עוד מעט ראש השנה של השמיטה. חייבים להספיק לחרוש ולזרוע לפני ראש השנה.

- מדוע? - שאלנו - מדוע אתם ממהרים כל-כך?

- "מדוע", אתם שואלים? כי בשמיטה לא תהיה כאן לא חרישה ולא זריעה!

איזה רעש, איזה רעש! יומם ולילה עובר הטרקטור בשדות.

אין עצירה, ואין מנוחה.

כך יעבוד הטרקטור עוד שבועות מספר!

אך ימים מועטים לפני ראש השנה תהיה דממה!

הטרקטור, המחרשה והמזרעה יעמדו במוסך בלי נוע,

"ושבתה הארץ שבת לה'."

גם בכרם ובפרדס ראינו אנשים שעובדים וממהרים מאוד.

- איפה המזמרה? עוד לא גמרתי לזמור ולקצץ את הגפנים! איפה המזמרה שלי?

- הביאו זבל! עוד זבל לעצים שבצד שמאל! חייבים לפזר זבל רב שיספיק לשנה שלמה!

רצינו לשאול שאלות, אך יוסי, שחיפש את המזמרה, דחה אותנו בלי סבלנות:

- עכשיו לא זמן לדיבורים... עכשיו חייבים לסיים את העבודות האסורות בשמיטה.

סוף סוף מצא יוסי את המזמרה.

עכשיו היה לו מעט זמן לחייך אלינו ולומר:

- בואו אלינו בשמיטה. אז יהיה לנו זמן להסביר הכול.

אם תבואו בקיץ, תוכלו לקבל פירות זולים מאוצר בית דין.

ובנימין הוסיף:

- פירות זולים, אך בכבוד!

פירות שביעית רק בכבוד!

חשבו למה התכוון בנימין, כאשר אמר "פירות שביעית בכבוד".

רצוי שתעיינו בחוברת שלנו בפרק 7 ותיזכרו.

ראינו יישובים שונים ששומרים שמיטה.

לא כל הדרכים שוות, אך כולם מתאמצים לקיים את המצווה.

הבה נדמיין שאנחנו חיים באחד היישובים שלמדנו עליהם.

כל תלמיד יבחר לעצמו תפקיד (טרקטוריסט, רב, פרדסן, עובד בכרם וכו'). כל תלמיד יספר איך יפעל לפני השמיטה ובשנת השמיטה.

תוכלו להתארגן בקבוצות: קבוצות אנשים הגרים ביישוב אחד או קבוצות של בעלי מקצוע (פרדסנים, טרקטוריסטים וכו').

12. בדוכן הפירות של פירות שביעית

בואו ונתבונן בדוכן פירות מיוחד במינו.

כאן מוכרים פירות מישובים שלא מכרו את האדמה ושומרים כל הלכות שמיטה.

כאן מוכרים פירות שביעית מאוצר בית דין

----כאן ציור מע' 36 במקור ------

התבוננו בתמונה.

ליד הדוכן יש ארבעה רמזים מצוירים.

הרמזים מספרים על הלכות.

מצאו את ההלכות, ורשמו אותן.

מצאו גם כותרת יפה להלכות, והוסיפו אותה בראש העמוד.


הכותרת:  ______

1.

2.

3.

4.

13. מצוות השמיטה בגינות הנוי 

(בעיר ובכפר)

עד כה עסקנו בחקלאים.

למדנו על השמיטה במושבים, בכפרים ובקיבוצים שמתפרנסים מן הפירות שהם מגדלים באדמתם.

בפרק זה נלמד על גינות הנוי.

על הגינה שליד ביתנו, על גינת בית הספר ועל הגנים הציבוריים.

האדמה של גינות הנוי איננה נמכרת ב"היתר המכירה".
חשבו, מדוע הרבנים אינם מוכרים את אדמות גינות הנוי?
גינה מלמדת הלכות
בבית ספר "נווה הילד" כל התלמידים אוהבים את שיעורי החקלאות.

בשעות הצהריים אפשר לראות תלמידים מכיתות שונות עסוקים בגינה המקיפה את בית הספר:

זה במעדר וזה במקוש;

זה בצינור השקיה וזה בסלים לפיזור הזבל.

והגינה משיבה לילדים כגמולם:

הפרחים פורחים בה, והדשא ירוק ורענן,

גזרים וצנוניות גדלים בשפע,

ועץ השסק שבקצה הגינה נותן מדי קיץ פירות מתוקים.

בתחילת חודש אלול נכנס עמנואל, המורה לחקלאות, לכיתות ח', ואמר:

- כולכם יודעים, כי בראש השנה תתחיל שנת השמיטה.

מה נעשה בשמיטה בגינה שלנו?

- מה פירוש "נעשה"? לא נעשה! בשמיטה לא עושים - קרא זאב.

- לא נעשה? הגינה שלנו תתקלקל לגמרי - אמר אסף בצער.

- שמיטה זו שמיטה - הצהיר זאב בתוקף.

- יש מלאכות שמותר לעשות!

- לא נכון, לא נכון ...

עמנואל השתיק את המהומה וקרא:

- דבר ראשון עלינו ללמוד יחדיו את הלכות השמיטה בגינות הנוי.

ויש לי הפתעה עבורכם: באספת המורים בבית הספר, דנו בנושא השמיטה בגינת הנוי שלנו, והחלטנו, כי רב בית הספר ילמד אתכם, תלמידי כיתות ח' את ההלכות ואתם, הבוגרים, תלמדו את ההלכות לתלמידים הצעירים העובדים אתכם בגינה.

ההתלהבות בכיתה הייתה גדולה:

- נכין הצגה שתלמד את הלכות שמיטה.

- לא, ניכנס לכיתות, ונהיה כמו המורים.

- נכין עיתון בית ספר, "ידיעון השמיטה".

לבסוף התקבלה ההצעה להכין "גינה מלמדת".

מה פירוש "גינה מלמדת"?

בכל חלקי הגינה ימצאו התלמידים שלטים שמסבירים להם,

מה מותר ומה אסור לעשות בגינות הנוי בשמיטה.

כחודש ימים עסקו כיתות ח' בלימוד ובעשייה, והנה לפניכם ציורים מן הגינה המלמדת של בית ספר "נווה הילד":

"הגינה המלמדת"

----כאן יבואו ציורים מע' 39 במקור עם הסבר על כל ציור-----

ציירו את "הגינה המלמדת" במחברותיכם.

אם תרצו, תוכלו להכין שלטים מעין אלו לגינת בית הספר שלכם, או לגינה הפרטית שלכם בבית.

התייעצו עם הוריכם איך ללמד את הגנן או את האיש המטפל בגינה שליד ביתכם את הלכות השמיטה בגינות הנוי.

14. הטיפול בעציצים בשמיטה

מצוות השמיטה חלה על כל צמח בארץ ישראל שגדל בקרקע.

עציצים שגדלים בבית, לא חלים עליהם דיני שמיטה, ומותר לטפל בהם כמו בכל שנה.

מהו בית?
כל מקום שיש מעליו גג, 

והוא איננו מחובר ישירות לאדמה, 

נחשב בית.                      ---כאן יבוא ציור מעמ' 40 במקור----

צמח שגדל במקום מקורה 

(= שיש מעליו תקרה)

והוא איננו צומח בקרקע, בחוץ,

אין עליו איסורי שמיטה.              

התבוננו בציור הבית שלפניכם.

תושבי הבית כנראה אוהבים עציצים.

יש להם עציצים על הגג (1),
בשתי המרפסות (2 ו3-),

וכן בסככה שלפני הבית (4).

ועציץ נוסף נמצא בחדר המדרגות בתוך הבית (5).

שוחחו ביניכם לגבי כל עציץ, אם חייבים בו בדיני שמיטה.

סכמו והסבירו בכתב:

עציץ - 1 האם חייבים בו בדיני שמיטה? מדוע?

עציץ - 2 .........

עציץ - 3 .......

עציץ - 4 ........

עציץ - 5 אינו נראה בתמונה, כי הוא עומד בחדר המדרגות. מה דינו? ______________________________________

עבודת רשות
עציץ 1 משוחח עם עציץ 3. הצטרף לשיחה גם

עציץ 5. 

כתבו או המחיזו את השיחה.
העציץ של רותי
בחדר של רותי נמצא עציץ חמוד.

היא רוצה להביא את העציץ לסבתא שלה, הגרה ברחוב הסמוך.

האם מותר לרותי להוציא את העציץ בשמיטה מתוך הבית לרחוב? לחצר? למקומות שהם אינם בית?

אבא של רותי מצא פתרון:

הוא הכניס את העציץ לתוך קופסה, ואמר:

- הקופסה הזאת היא הבית של העציץ. כך תוכלי להעביר את העציץ עד לביתה של סבתא.

- קופסה כמו בית - צחקה רותי ורצה לדרכה.

בתוך ביתה של סבתא הוציאה רותי את העציץ מן הקופסה.

- כמה יפה! - אמרה סבתא - היכן את מציעה לי להעמיד את העציץ הזה, רותי?

רותי חשבה ואמרה: - השנה אל תשימי אותו במרפסת, כי המרפסת שלך פתוחה, ולא מקורה. השנה תעמידי את העציץ בחדר שלך.

1) הסבירו, מדוע רותי ממליצה להעמיד השנה את העציץ בחדר.

2) אמרה הקופסה: אני בית, אני? הסבירו לקופסה מדוע היא בית לגבי הלכות שמיטה.

גידולי המים
כשחזרה רותי לביתה סיפר לה אביה.

אבא: את יודעת, רותי, לפני שנים, 

כאשר את לא נולדת עדיין, 

הייתי עובד ביישוב חקלאי. 

שם בשמיטה היינו מגדלים בתוך בית 

לא רק עציצים, אלא פרחים ועגבניות 

ופלפלים!

רותי פערה את פיה מרוב השתוממות.

רותי: פלפלים ועגבניות בתוך בית?

אבא: תחילה הקמנו                 ---------ציור מעמ' 42 במקור------

סככה רחבת ידיים.

אחר כך הבאנו לסככה

מכלים גדולים כמו

ברכות גדולות.

את הברכות מילאנו בנסורת

עצים, או באבנים קטנות מאוד,

כמו חצץ. לתוך החצץ והנסורת

הזרמנו מים, ושתלנו וזרענו בשמיטה

בתוך הברכה, מתחת לסככה.

הנה לפניכם תצלום מן הימים הללו.

שיחי עגבניות בתוך ברכות, מתחת לסככות.

קראנו לצמחים האלו לא גידולי קרקע אלא גידולי מים!

רותי: ומה היה הטעם של העגבניות? 

טעם חצץ או טעם מים?

אבא: העגבניות היו טעימות ועסיסיות, 

אך יקרות מאוד.               ----כאן יבוא ציור מעמ' 43 במקור--

הברכות, החצץ והסככות הן יקרות 

הרבה יותר מהאדמה בגן הירק.

אנשים קראו לעגבניות שלנו "עגבניות זהב",

וקנו מהן רק בודדות.

אני אהבתי לעבוד בגידולי המים.

אהבתי לראות עגבניות ופלפלים   

גדלים בתוך בית בשמיטה.

תארו לכם שתלמידי "נווה הילד" 

רוצים להוסיף לגינה המלמדת 

פינת עציצים ופינת גידולי מים.

כתבו וציירו, מה הם חייבים להכין:

לבנות

להביא

ולכתוב בשלטים.
15. "גיבורי כוח עושי דברו"

דויד המלך אמר בספר תהלים:

ברכו ה' מלאכיו,

גיבורי כוח עושי דברו,

לשמוע בקול דברו. 

           (תהלים ק"ג, כ')

ושואלים החכמים:

מי הם גיבורי הכוח שעושים את דברו של ה'?

מי הם גיבורי הכוח שדומים למלאכים?

מסביר רב הונא זהו עם ישראל.

בני ישראל אמרו בהר סיני "נעשה ונשמע".

אלו הם גיבורי כוח עושי דברו

לשמוע בקול דברו.

ומוסיף ואומר ר' יצחק בר נפחא:

מי בימים שלנו נקראים גיבורי כוח עושים את דבר ה'?

אלו הם שומרי השמיטה, שומרי שביעית.

ומדוע שומרי שביעית הם גיבורי כוח?

מסביר ר' יצחק:

בדרך כלל, אדם עושה מצווה למשך יום אחד.

לפעמים הוא מקיים מצווה שבוע שלם,

ואולי אפילו למשך חודש.

אבל שנה שלמה??

וזה ששומר את שנת השמיטה,

רואה את השדה שלו בלי צמחים, שדה בור,

ורואה את הכרם שלו נותן מעט פירות במשך שנה שלמה, ואינו מתאונן - האם יש גיבור גדול מזה?

וכך כתוב ב"ילקוט שמעוני":

ר' יצחק בר נפחא אמר:

מי הם גיבורי הכוח? אלו שומרי שביעית

בנוהג שבעולם, אדם עושה מצווה ליום אחד,

                                      לשבת אחת (= לשבוע אחד)

                                      לחודש אחד

שמא לכל ימות השנה?

וזה רואה את שדהו בור,

את כרמו בור, ושותק.

יש לך גיבור חיל גדול מזה??

(מדרש ילקוט שמעוני לתהלים)

ר' יצחק מסיים את דבריו בשאלה.

כתבו תשובה לשאלתו של ר' יצחק.

חשבו וכתבו, מדוע ר' יצחק אינו מסיים בתשובה, אלא בשאלה.

